Horner-saak: Persoon gedreig wat verklaring afgelê het | Netwerk24
Deur Alet van der Walt 20 Oktober 2020 13:14
'n Getuie wat 'n verklaring in die moordondersoek van Brendin Horner (22) afgelê het, het reeds 'n dreigement gekry.
Dit het aan die lig gekom tydens die borgtogaansoek van die twee beskuldigdes, Sekwetje Mahlamba en Sekola Matlaletsa, Dinsdag in die landdroshof in Senekal. Die staat staan borgtog teen.
Joseph Kjoelenya, Mahlamba se prokureur, het Dinsdag vir kapt. Gerhard Myburgh, 'n speurder en een van die ondersoekbeamptes in die ondersoek onder kruisverhoor geneem.
Kjoelenya het aan Myburgh gesê die staat het eintlik nie 'n saak nie en dat alles op omstandigheidsgetuienis berus.
Kjoelenya het aan Myburgh gesê ene Pinky sê daar was 'n rituele slagting by haar huis en dat Mahlamba nie daar was nie.
Brendin Horner en sy vriendin, Lenize Taljaard. Foto: Facebook
Mahlamba sê egter tydens 'n rituele slagting word mense nie genooi nie en dat daar 50 mense by Pinky se huis opgedaag het.
Die mans slag die diere, nie vrouens nie, en Mahlamba sê hy was daar, maar Pinky het hom nie gesien nie.
Myburgh sê sy sou dan gesê het sy weet nie of hy daar was nie en daar is nie rede vir haar om daaroor te lieg nie.
Mahlamba het vroeër aangevoer sy klere, waarop die polisie beslag gelê het, is met bloed besmeer omdat hy tydens 'n rituele slagting gehelp het.
Myburgh het onder kruisverhoor gesê dat 'n getuie reeds telefonies gedreig is en dat daar ook 'n kans is dat daar weer openbare geweldpleging kan wees as die twee mans vrygelaat word. Hy het gesê dinge is tans kalm omdat daar so baie polisie ontplooi is en omdat die mans in aanhouding is.